Liselott Blixt (DF), 2013-12-05:
Mange tak.
Jeg er rigtig glad for, at Socialdemokraternes ordfører er glad i dag og har taget slips på.
Jeg vil lige starte med at sige, at jeg har en seddel her fra den 27. oktober 2008, hvor satspuljepartierne aftalte visse målsætninger og rettigheder for patienter, og det er dem, man refererer til, og det er jo det, vi alle sammen har været enige om.
Derfor gør det mig lidt trist, at man har en diskussion heroppe om, hvem der har gjort hvad, hvem der ikke har gjort noget, og hvor mange penge der er sat af.
Jeg tror faktisk, vi kunne vinde utrolig meget på det her område, hvis vi arbejdede sammen frem for at modarbejde hinanden.
Vi har i mange år set, at der har været et problem på psykiatriområdet, og det går ikke bare 10 år tilbage, det går 100 år, 200 år tilbage.
Det har været tiltrængt, og det er forbedringer.
Der skal sættes ind på mange måder, og det er uhyre vigtigt, at vi ser på, hvordan vi sætter ind for at imødegå den store pukkel på ventelisterne, samt at man fortsat arbejder med at forbedre de forhold, der er i dag.
Det her er det skridt, vi har taget for at ligestille, og spørgsmålet er, om det er så nemt, om det er den jubeldag, som hr. Flemming Møller Mortensen siger det er?
Ja, på papiret er det, men vi skal også have det til at fungere.
Vi ved, at vi har problemer ude i områderne med speciallæger, vi ved, der er flaskehalse.
Hvis vi går ud nu og siger til alle, der har en psykisk sygdom, at alle problemerne nu er løst, stikker vi dem blår i øjnene.
Og så skal vi selvfølgelig også finde de penge.
Og hvis alle partierne kan være enige om, hvad vi vil på psykiatriområdet, kan vi løfte det for de mennesker, der lider, og så nytter det ikke noget, at vi står og slår hinanden i hovedet med, hvem der har gjort eller sagt hvad.
Det var en af grundene til, at jeg netop tog børn og unge-området op og sagde, at det ikke er alle børn og unge, der bare kan puttes ind i en folkeskole igen.
Det er nogle af de ting, vi nu sætter nogle penge af til, og vi sikrer, at man tager hånd om de her børn, sådan at de ikke de næste 50-60 år skal gå og have en lidelse, men i stedet for måske bliver hjulpet meget tidligere, for i dag ved vi jo, at man kan slippe af med en psykisk sygdom.
Så jeg håber, at vi sammen kan være enige om, at vi skal gå ad den vej, som er lagt, ikke bare i dag, men faktisk for mange år siden, i satspuljeregi.
Ligesom den gang vil jeg også nu sige, at det er synd, at vi altid siger, at det kun er i satspuljen, der bliver sat penge af.
Jeg er glad for, at man i regeringens finanslov har fået sat lidt penge af; vi har også i vores ændringsforslag sat penge af på området.
Så det er jo rart, at vi er enige om at gå den vej, og det håber jeg også vi er de næste 7-8 år, så vi får den plan, som kan hjælpe alle, så de bliver ligestillet, for det er de ikke bare efter i dag, det er de ikke efter om 1 år, det ser vi først, når vi kan se, at alle får lige så hurtig en behandling som andre.
Vi er selvfølgelig rigtig glade for forslaget og stemmer ja til det, men selvfølgelig har jeg nogle spørgsmål til ministeren, for vi skal også sikre, at der er nogle aftaler ude i regionerne, sådan at man kan benytte sig af det frie valg, der bliver, sådan at man ikke står der uden at have nogen at kunne henvende sig til.
Så vi kan kun tilslutte os og sige, at vi er rigtig glade for aftalen.
Og lad os nu være glade alle sammen – vi behøver ikke alle sammen at tage slips på, men lad os være glade og sige, at vi vil samarbejde fremover.